གང་ལྟར་ང་ཚོའི་མི་ལ་རྣམ་དཔྱོད་ཅིག་ཡོད་པ་ཡིན་པས་རྣམ་དཔྱོད་དེ་ནི་ཀླད་པ་ལ་རྐྱེན་བྱས་ཏེ་རང་བཞིན་གྱིས་ཡོད་པ་རེད།རྣམ་དཔྱོད་དེ་དང་འབྲེལ་ནས་རེ་བ་དང་དོགས་པ་མང་པོ་ཞིག་ཡོང་སྡོད་ཀྱི་ཡོད།དེ་འཆར་ཅན་མ་བཞག་པར་ཡིད་བློའི་སྟེང་ལ་བཟོ་བཅོས་དང་འགྱུར་བ་གཏོང་རྒྱུ་ཡོད་མེད་སྔོན་ལ་བསམ་བློ་ཞིག་བཏང་།ཡིད་བློའི་སྟེང་ནས་འགྱུར་བ་གཏོང་བ་སྤྱིར་རྒྱ་གར་གྱི་གཞུང་ལུགས་ནང་ལ་ཁ་སང་བཤད་པ་ལྟར་རེད།སེམས་རྩེ་གཅིག་པའི་ཞི་གནས་དང་སོ་སོར་རྟོག་པའི་དཔྱད་པའི་ལྷག་མཐོང་ལོ་སྟོང་ཕྲག་གསུམ་བཞིའི་ནང་ལ་ཡོད་པ་རེད།དེ་སེམས་ལ་འགྱུར་བ་གཏོང་བ་རེད།སངས་རྒྱས་པའི་ཆོས་འདི་དེའི་གྲས་ཀྱི་གཅིག་ཆགས་ཡོད་པ་རེད།བསམ་བློར་འགྱུར་བ་གཏོང་བའི་ཆོས་ལུགས་ཤིག་རེད།བསམ་བློར་འགྱུར་བ་གཏོང་བ་ལ་དད་པས་འགྱུར་བ་ཕྲན་བུ་འགྲོ་ཐུབ་ཀྱི་རེད།དཔེར་ན།ཡི་ཤུའི་ཆོས་པ་དང་།ཁ་ཆེའི་ཆོས་པ།འཇོའུ་ཆོས་པ་སོགས་དད་པ་རྩེ་གཅིག་བྱེད་པ་དང་།དེ་དང་འབྲེལ་ནས་མི་ལ་བྱམས་བརྩེ་བྱེད་པ་དང་བཟོད་པ་སྒོམ་པ།ཆོག་ཤེས་བྱེད་པ་སོགས་ཡོང་གི་ཡོད།རྒྱ་གར་གྱི་དད་པ་དེ་གཙོ་བོ་ཤེས་རབ་ཀྱི་གྲོགས་དང་བཅས་པའི་དད་པ་ཞིག་ལ་བསམ་བློ་གཏོང་བ་དང་།དེའི་ནང་ཚན་ནས་ཁ་སང་ཞུས་ཟིིན་པ་ལྟར།སངས་རྒྱས་བཅོམ་ལྡན་འདས་ཀྱིས་ཆོས་རིགས་པས་རྣམ་འབྱེད་ཀྱི་ཤེས་རབ་དེ་ཧ་ཅང་གལ་ཆེན་པོར་བརྩི་བ་དང་།ལྷག་པར་དུ་ལེགས་སྦྱར་གྱི་ཆོས་བརྒྱུད་འཛིན་མཁན་ཚོ་དང་།ཤེས་རབ་སྙིང་པོ་འདོན་མཁན་ཚོས་ཆོས་རིགས་པས་རྣམ་འབྱེད་ཀྱི་ཤེས་རབ་ལ་དོ་སྣང་བྱེད་ཀྱི་ཡོད་པ་རེད།མིག་ཤེས་ཀྱིས་སྟོང་ཉིད་སྒོམ་ཟེར་བ་གོ་རྒྱུ་མེད་པ་དང་།མིག་གི་ཤེས་པར་སྟོང་ཉིད་སྒོམ་ཟེར་བ་བཤད་ཐུབ་ཀྱི་མེད།གང་ལྟར་ཡིད་བློ་རྐྱང་རྐྱང་རེད།དེར་བརྟེན།ཡིད་བློ་དང་འབྲེལ་བའི་བདེ་སྡུག་དེ་གལ་ཆེ་ཤོས་ཆགས་ཡོད་པ་རེད།དེ་བཅོས་ཐུབ་པ་ཡིན་ན་མིའི་ཀླད་པ་ཐུན་མོང་མ་ཡིན་པ་ཞིག་ཡོད་པ་དེའང་གོ་ཆོད་པ་རེད།གཞན་མིའི་ཀླད་པ་ཐུན་མོང་མ་ཡིན་པ་ཞིག་ཡོད་པ་དེས་སེམས་ལ་རེ་དོགས་སྣོན་པ་སྐྱེས་པ་ཡིན་ན་མི་ལུས་རྩ་ཆེན་པོ་ཟེར་ན།འཛམ་གླིང་འདིར་སྲོག་ཆགས་འདྲ་མིན་ས་ཡ་མང་པོ་ཡོད་ཀྱང་རྙོག་དྲ་ཚང་མ་བཟོ་མཁན་མི་རེད།དེར་བརྟེན།མིའི་རྣམ་དཔྱོད་དེ་རྙོག་དྲ་བཟོ་མཁན་གྱི་རྒྱུ་རུ་ཕྱིན་ན་ཐབས་སྐྱོ་བོ་རེད།ཅེས་སོགས་དབུ་མ་འཇུག་པའི་རྩ་མ་བློ་ལ་འཛིན་རྒྱུ་གལ་ཆེན་ཡིན་པ་སོགས་བཀའ་སློབ་སྩལ་རྗེས་དབུ་མ་འཇུག་པའི་བཤད་ལུང་མཇུག་བསྐྱངས་ཡོད་པ་དང་།སང་ཉིན་ལམ་གཙོ་རྣམ་གསུམ་གྱི་གསུང་ཆོས་བཀའ་དྲིན་སྩལ་རྒྱུ་ཡིན་པའི་བཀའ་ཕེབས་ཡོད་པ་བཅས།།